Leerder van spogskool buite nagklub vermoor  (Foto: ER24) ŉ Leerder aan die King Edward VII School in Houghton in Johannesburg is Saterdagaand in Rivonia vermoor. Die 17-jarige seun is buite die Madison Avenue-nagklub in Wesselweg met ŉ skerp voorwerp doodgesteek. Volgens Ross Campbell, woordvoerder van ER24, het paramedici omstreeks 22:45 op die toneel aangekom en het die tiener in die straat gelê met ŉ steekwond aan sy bors. “Hy het geen tekens van lewe getoon nie en is op die toneel dood verklaar.” Die King Edward VII School het die leerder as Hlompho Mbetse, ook bekend as CJ, geïdentifiseer. Hy was ŉ gr. 11-leerder aan die skool. Hlompho Mbetse Die skool het gesê hy het met groot hartseer kennis geneem van Mbetse se dood. “Die skool en gemeenskap betreur die sinlose verlies van ŉ lewe. Ons innige meegevoel, gebede en ondersteuning gaan aan die Mbetse-familie.” Toetse wat vir Maandag en Dinsdag by die skool geskeduleer was, is intussen uitgestel ná Mbetse se dood. “Ons sal met ŉ gepaste tyd van rou begin en berading verskaf aan die seuns wat dit nodig sal hê,” het David Lovatt, hoof van die skool, gesê. “Die seuns sal ruimte gegun word om te treur en ondersteuning te ontvang.” Die Madison Avenue-nagklub het in ŉ verklaring gesê Mbetse was in ŉ geveg in die parkeerarea betrokke en dat van sy veiligheidspersoneel tussenbeide getree en die situasie ontlont het. Mbetse het toe glo in die straat afgestap waar iemand hom later gekonfronteer het en hy doodgesteek is. “Die eienaar van die venue, veiligheids- en polisiebeamptes en nooddienste was op die toneel om te help. Die verdagte is aangekeer en is in polisie-aanhouding.” Volgens die nagklub het hulle van ŉ nabye vriend van Mbetse verneem dat hy ŉ vervalste ID-dokument gebruik het om toegang tot die klub te kry. “Ons gedagtes en gebede is met sy familie en vriende.” Volgens berigte sal die 18-jarige verdagte wat in verband met die voorval in hegtenis geneem is Maandag in die hof verskyn.